عبد العلیم فاروقی

عبد العلیم فاروقی (ولادت: 1948ء، وفات: 24 اپریل 2024ء) ایک ہندوستانی سنی دیوبندی عالم دین، مبلغ اور ملی قائد تھے، جنھوں نے سات سال تک متحدہ جمعیۃ علماء ہند کے ناظم عمومی اور تیرہ سال تک جمعیۃ علماء ہند (الف) کے ناظم عمومی کے طور پر خدمات انجام دیں۔ اخیر میں انھوں نے جمعیۃ علماء ہند (الف) کے نائب صدر کی حیثیت سے خدمات انجام دیں۔

 ابتدائی تعلیمی و زندگی 
عبد العلیم فاروقی 1367ھ مطابق 1948ء میں پیدا ہوئے۔ وہ عبد الشکور فاروقی لکھنوی کے پوتے اور عبد السلام فاروقی لکھنوی کے فرزند اکبر ہیں۔ 

انھوں نے اپنی ابتدائی تعلیم لکھنؤ میں حاصل کی اور عربی کی تعلیم جامعہ حسینیہ محمدی، لکھیم پور میں حاصل کی۔  پھر انھوں نے مظاہر علوم سہارنپور کا سفر کیا اور وہاں داخلہ لے کر 1386ھ مطابق 1966ء تا 1388ھ مطابق 1968ء تین سال وہاں رہ کر شرح جامی (الفوائد الضیائیہ) سے مشکاۃ المصابیح تک کی کتابیں پڑھیں۔

ان کے اساتذۂ مظاہر علوم میں محمد یونس جونپوری بھی شامل تھے۔ زمانۂ طالب علمی مظاہر علوم میں وہ ناظمِ مظاہر علوم محمد اسعد اللہ رامپوری کے خادم تھے اور ان سے علمی اور روحانی طور پر استفادہ بھی کرتے رہے۔ بعد میں انھوں نے محمد زکریا کاندھلوی کے فرزند و جانشین محمد طلحہ کاندھلوی سے بیعت کی اور سلسلۂ چشتیہ میں ان کے خلیفہ و مُجاز ہوئے۔

مظاہر علوم کے بعد انھوں نے دار العلوم دیوبند کا رخ کیا اور 1389ھ مطابق 1969ء میں وہیں سے فارغ التحصیل ہوئے۔  انھوں نے صحیح البخاری فخر الدین احمد مرادآبادی سے پڑھی۔

 عملی زندگی 
فاروقی رافضیت اور شیعیت میں اختصاص رکھتے تھے۔  وہ دار المبلغین لکھنؤ کے مہتمم تھے،  جسے انھوں نے دفاع اسلام اور حقانیت اسلام کی اشاعت کے ایک پلیٹ فارم کے طور پر استعمال کیا۔  وہ مجلس تحفظ ناموس صحابہ، لکھنؤ کے صدر تھے۔ سنہ 1998ء سے، وہ لکھنؤ میں سالانہ جلوس مدحِ صحابہ منعقد کرتے آ رہے تھے، جس میں ہزاروں مسلمان شریک ہوتے رہے ہیں۔

ان کا شمار جمعیت علمائے ہند کے معروف رہنماؤں میں ہوتا تھا۔  23 جنوری 1995ء تا 23 دسمبر 2001ء انھوں نے متحدہ جمعیۃ علماء ہند کے دسویں ناظم عمومی کی حیثیت سے خدمات انجام دیں۔ جمعیۃ علماء کی تقسیم کے بعد 8 اپریل 2008ء سے 15 اکتوبر 2020ء تک انھوں نے جمعیۃ علماء ہند (الف) کے پہلے ناظم عمومی کے طور پر خدمات انجام دیں۔  اخیر میں انھوں نے جمعیۃ علماء ہند (الف) کے نائب صدر کی حیثیت سے خدمات انجام دیں۔

سنہ 1419ھ مطابق 1998ء سے تا وفات انھوں نے مجلس شوریٰ دار العلوم دیوبند کے رکن کی حیثیت سے بھی خدمات انجام دیں۔  اس کے علاوہ، وہ ندوۃ العلماء کے رکن، دینی تعلیم ٹرسٹ، لکھنؤ کے چیئرمین، اور امیرِ شریعت، اتر پردیش تھے۔

سنہ 2016ء میں، لکھنؤ میں شیعوں نے سعودی عرب کی جانب سے نمر باقر النمر کی پھانسی پر احتجاج کیا۔ فاروقی نے اس کا موازنہ بھارت میں اجمل قصاب کو پھانسی دیے جانے سے کر دیا، جس پر شیعہ عالم کلب جواد نے فاروقی پر حقوق اقلیت کے لیے آواز بلند کرنے والے کو دہشت گرد کہنے کا الزام لگایا۔ فاروقی نے اس کی تردید کرتے ہوئے کہا کہ بھارت میں سعودی عرب کے خلاف احتجاج کسی دوسرے ملک کی سلامتی میں مداخلت ہے۔ ساتھ ہی فاروقی نے یہ بھی بیان دیا کہ انھوں (سعودی عرب حکمرانوں) نے اپنی سرزمین کے قانون کے مطابق اسے (نمر) کو پھانسی دی، لیکن وہ (شیعہ) یہاں احتجاج کر رہے ہیں، اگر اجمل قصاب کی پھانسی کے خلاف دوسرے ممالک میں احتجاج کیا جائے تو وہ ایسا ہی ہوگا۔

مارچ 2020ء میں، فاروقی نے کہا کہ ہمیں آج ایسے ہندوستان کی ضرورت ہے جہاں منادر کی حفاظت کے لیے مسلم سماج کے لوگ آگے آئیں اور مساجد کے تحفظ کے لیے برادران وطن آگے آئیں، ایک ایسا ہندوستان جس میں نام پوچھ کر اور نام دیکھ کر کسی کا کام نہ ہو، ذات برادری کی بنیاد پر کارکردگی نہ دیکھی جائے، سب کو مساوی حقوق ملیں۔

 قلمی خدمات 
احتساب قادیانیت جلد نمبر: 55 میں مرزا غلام احمد قادیانی پر فاروقی کا ایک مضمون ”عقیدۂ ختم نبوت اور مرزا غلام احمد قادیانی “ کے نام سے شائع ہوا تھا۔ ان کی تصانیف میں درج ذیل کتابیں شامل ہیں:
 امیر معاویہ اور معاندین کے اعتراضات
 آئینۂ مرزا
 مذہب شیعہ کا علمی محاسبہ
 وفات 
فاروقی کا انتقال 24 اپریل 2024ء کو لکھنؤ میں 76 سال کی عمر میں ہوا۔ ان کی نماز جنازہ ان کے فرزند ارجمند عبد الباری فاروقی کی اقتدا میں دار العلوم ندوۃ العلماء میں ہزاروں کے مجمع نے ادا کی، جس میں ابو القاسم نعمانی، خلیل الرحمن سجاد نعمانی، بلال عبد الحئی حسنی ندوی بھی شریک تھے۔ اس کے بعد لکھنؤ کے عیش باغ قبرستان میں انھیں سپرد خاک کیا گیا۔ ارشد مدنی نے ان کی وفات پر گہرے رنج و غم کا اظہار کرتے ہوئے کہا کہ اُن کے چلے جانے سے علمی و ملّی دُنیا میں جو خلا پیدا ہو گیا ہے اس کا پُر ہونا مشکل نظر آتا ہے۔

 حوالہ جات 

زمرہ:اپریل 2024ء کی وفیات
زمرہ:بھارت کے سنی علما
زمرہ:بھارتی مسلم شخصیات
زمرہ:بیسویں صدی کے مسلمان محققین اسلام
زمرہ:جمعیۃ علماء ہند
زمرہ:دار العلوم دیوبند کے فضلا
زمرہ:دیوبندی شخصیات
زمرہ:لکھنؤ کی شخصیات
زمرہ:لکھنوی شخصیات
زمرہ:مسلمان مبلغین
زمرہ:مظاہر علوم کے فضلا
زمرہ:1948ء کی پیدائشیں
زمرہ:2024ء کی وفیات